སྤྱིར་བོད་ནང་ནས་བོད་མི་གླུ་གཞས་ཀྱི་ཐོག་ལ་སློབ་སྦྱོང་ཐོན་པ་གང་འཚམ་ཞིག་ཡོད་པ་དང་།རྒྱ་དམར་གཞུང་གི་ངོས་ནས་ཀྱང་བོད་མི་མང་པོ་ཞིག་ལ་གླུ་གཞས་བསླབས་ནས་བོད་ཀྱི་ཡར་རྒྱས་འུད་སྒྲོག་བྱེད་པ་དང་།བོད་ཀྱི་རིག་གནས་ལ་རྒྱ་ནག་གི་ཤུགས་རྐྱེན་སླེབས་ཆེད་སོགས་ལ་དམིགས་ནས་ཁོར་ཡུག་དང་མཐུན་རྐྱེན་གང་འཚམ་ཞིག་སྤྲད་དང་སྤྲོད་བཞིན་ཡོད།དེ་ནི་རྒྱ་གཞུང་གི་རེ་བ་དང་དམིགས་ཡུལ་ཡིན་ནའང་།བོད་པའི་ངོས་ནས་གནད་དོན་ལ་བརྟེན་ནས་བོད་མི་རིགས་ཀྱི་འཇོན་ཐང་མངོན་ཐུབ་པ་དང་།ད་བར་རྒྱ་གཞུང་གིས་རྒྱ་ནག་གི་སྤྱི་ཚོགས་ཁྱོན་ཡོངས་སུ་བོད་པ་ནི་གང་ཡང་མི་ཤེས་པའི་ཀླ་ཀློ་ཁྱུ་གཅིག་ཡིན་པའི་ཁྱབ་བསྒྲགས་བྱས་ཡོད་པར་བརྟེན།གནས་ཚུལ་མང་པོ་ཤེས་རྟོགས་བྱེད་འདོད་མེད་པའི་མི་དཀྱུས་མ་ཞིག་ལ་མཚོན་ན།བོད་པ་ནི་རྒྱ་གཞུང་གིས་དྲིལ་བསྒྲགས་བྱས་པ་དེ་རང་དུ་ངོས་འཛིན་བྱེད་མཁན་མང་པོ་ཡོད་འདུགམི་ཕལ་ཆེ་བ་ནི་རང་བཞིན་གྱིས་གླུ་གཞས་ལ་དགའ་མོས་ཡོད་པས།ད་ལན་གྱི་གླུ་གཞས་འགྲན་སྡུར་འདི་ལྟ་བུའི་ཐོག་ནས་བོད་མི་རིགས་ལ་ངོས་འཛིན་གསར་པ་ཞིག་རང་བཞིན་གྱིས་ཡོང་གི་རེད།